A4-0066/97

Ψήφισμα για την Ανακοίνωση της Επιτροπής με τίτλο «Προαγωγή της συνεργασίας στον τομέα της Ε& ΤΑ με τις ανερχόμενες οικονομίες» (COM(96)0344 - C4-0494/96)

Το Ευρωπαϊκό Κοινοβούλιο,

- έχοντας υπόψη την ανακοίνωση της Επιτροπής (COM(96)0344 - C4-0494/96),

- έχοντας υπόψη το ψήφισμα της 6ης Ιουνίου 1996 σχετικά με την ανακοίνωση της Επιτροπής όσον αφορά τις προοπτικές της διεθνούς συνεργασίας στον τομέα της έρευνας και της τεχνολογικής ανάπτυξης ((ΕΕ C 181 της 24.6.1996, σελ. 42)),

- έχοντας υπόψη το ψήφισμα της 6ης Ιουνίου 1996 σχετικά με το Πράσινο Βιβλίο για τις καινοτομίες ((ΕΕ C 181 της 24.6.1996, σελ. 35)),

- έχοντας υπόψη την έκθεση της Επιτροπής Έρευνας, Τεχνολογικής Ανάπτυξης και Ενέργειας, καθώς και τις γνωμοδοτήσεις της Επιτροπής Προϋπολογισμών, της Επιτροπής Εξωτερικών Οικονομικών Σχέσεων και της Επιτροπής Ανάπτυξης και Συνεργασίας (A4-0066/97),

Α. λαμβάνοντας υπόψη ότι η νέα Ανακοίνωση της Επιτροπής με τίτλο «Προαγωγή της συνεργασίας στον τομέα της Ε& ΤΑ με τις ανερχόμενες οικονομίες» είναι το πρώτο μιας σειράς εγγράφων που θα εξετάζουν χωριστά διάφορες γεωγραφικές και οικονομικές συσσωματώσεις Τρίτων Χωρών;

Β. λαμβάνοντας υπόψη ότι δεν είναι σήμερα εύστοχο να ορίσουμε την έννοια της «ανερχόμενης οικονομίας» βάσει αποκλειστικώς παραδοσιακών μακρο-οικονομικών κριτηρίων;

Γ. λαμβάνοντας υπόψη ότι, σε ορισμένες γεωγραφικές περιοχές, δεν υπάρχει πλέον χάσμα μεταξύ βιομηχανικών περιοχών και αναπτυσσόμενων περιφερειών, αλλά αλληλουχία οικονομιών ευρισκομένων σε μεταβατική φάση;

Δ. λαμβάνοντας υπόψη ότι οι ανερχόμενες οικονομίες βρίσκονται σε χώρες όπου μεγάλες υπανάπτυκτες περιοχές γειτονεύουν με περιοχές πολύ ανεπτυγμένες τεχνολογικώς, ακόμη και ήδη έντονα βιομηχανικές;

Ε. λαμβάνοντας υπόψη ότι οι χώρες αυτές, υπό την πίεση ενός υψηλού ρυθμού δημογραφικής ανάπτυξης, είναι υποχρεωμένες να καταφεύγουν σε εντατικές μεθόδους παραγωγής και εμπορικές τακτικές εξαιρετικά ανταγωνιστικές αλλά συχνά χωρίς να λαμβάνουν υπόψη τις βλαβερές επιπτώσεις των μεθόδων αυτών και ότι υφίστανται συνθήκες εργασίας εξαναγκασμού και παραβιάσεις των ανθρωπίνων δικαιωμάτων;

ΣΤ. λαμβάνοντας υπόψη ότι οι χώρες αυτές αποτελούν επίσης προορισμό σημαντικών ξένων επενδυτών και είναι πλέον σε θέση να συνεργάζονται με τα ευρωπαϊκά θεσμικά όργανα με σκοπό τις ανταλλαγές ερευνητών και τεχνογνωσίας;

Ζ. λαμβάνοντας υπόψη ότι πρέπει να εξετασθούν χωριστά ανά περίπτωση οι συμφωνίες συνεργασίας με τις χώρες αυτές και να προσδιορισθούν επακριβώς οι τομείς στους οποίους αυτές διαθέτουν επιστημονική και τεχνολογική υπεροχή;

1. ζητεί από την Επιτροπή, διατηρώντας τους ειδικούς μηχανισμούς υποστήριξης υπέρ των αναπτυσσομένων χωρών, να εξετάσει παράλληλα τη δυνατότητα μηχανισμών συνεργασίας στους τομείς επιστημονικής και τεχνολογικής αιχμής που αποτελούν ακριβώς το χαρακτηριστικό γνώρισμα των χωρών με ανερχόμενη οικονομία;

2. ζητεί να στηριχθεί η συνεργασία αυτή σε μια ισότιμη εταιρική σχέση μεταξύ των ερευνητικών ομάδων της Ευρωπαϊκής Ένωσης και των αντίστοιχων ομάδων των ενδιαφερομένων τρίτων χωρών, με σκοπό την υλοποίηση κοινών σχεδίων υψηλής προστιθέμενης αξίας;

3. ζητεί να αναπτυχθούν οι εταιρικές αυτές σχέσεις μέσα σ' ένα πλαίσιο ίσων δικαιωμάτων και καθηκόντων, στηριζόμενες συγκεκριμένα στην έννοια του αμοιβαίου και ανταποδοτικού συμφέροντος;

4. ζητεί από την Επιτροπή, για τους λόγους αυτούς, να απόσχει από οποιαδήποτε μερική χρηματοδότηση, έστω και υπό μορφή κινήτρων, μεμονωμένων διμερών ερευνητικών σχεδίων των εταίρων της με τις ανερχόμενες οικονομίες, προκειμένου να επικεντρώσει τη χρηματοδότηση στις συλλογικές συμφωνίες ερευνητικής συνεργασίας της ΕΕ με τις χώρες αυτές. Οι πρώτες φάσεις των σχεδίων αναμένεται να οδηγήσουν σε επιμερισμό των δαπανών, με παράλληλο επιμερισμό των επιστημονικών γνώσεων και της τεχνογνωσίας;

5. ζητεί να προβλέπει το πρόγραμμα αυτό, σε πνεύμα αμοιβαιότητας, όχι μόνο την έλευση στην Ευρωπαϊκή Ένωση ερευνητών και μηχανικών από τις ανερχόμενες χώρες, αλλά και την πρόσβαση των ερευνητών και μηχανικών της Ένωσης στα ακαδημαϊκά ή βιομηχανικά ερευνητικά εργαστήρια και στις εγκαταστάσεις των ανερχομένων χωρών;

6. ζητεί από την Επιτροπή να διαπραγματευθεί, στο πλαίσιο των ιδιαίτερων συνθηκών της κάθε χώρας, διμερείς συμφωνίες που θεσπίζουν το νομικό πλαίσιο για την προαγωγή της συνεργασίας και της Ε& ΤΑ με τις χώρες με ανερχόμενη οικονομία και που σέβονται τα συνδικαλιστικά και ανθρώπινα δικαιώματα;

7. ζητεί να συνεπάγεται ο σεβασμός των βασικών αρχών του αμοιβαίου συμφέροντος και της αμοιβαιότητας τη διατήρηση των θέσεων εργασίας στις χώρες της Ευρωπαϊκής Ένωσης και την οικονομική ανάπτυξη των χωρών με ανερχόμενη οικονομία;

8. ζητεί, οι συμφωνίες αυτές, που θα στηρίζονται στο αμοιβαίο ώφελος, να προβλέπουν ειδικότερα την προστασία των συμφερόντων της Ευρωπαϊκής Ένωσης, λόγω της πολύ ανταγωνιστικής ικανότητας των χωρών με ανερχόμενη οικονομία;

9. ζητεί να συναφθούν οι διμερείς αυτές συμφωνίες με γνώμονα τις δέουσες διατάξεις περί πνευματικής και βιομηχανικής ιδιοκτησίας που ισχύουν στο κοινοτικό και το διεθνές δίκαιο και τις διεθνείς συμβάσεις. Η αναφορά στις διατάξεις περί πνευματικής και βιομηχανικής ιδιοκτησίας που ισχύουν συνολικά στην Ευρωπαϊκή Ενωση και στις λοιπές συμφωνίες συνεργασίας της Ενωσης με τρίτες χώρες θα πρέπει να γίνεται ρητώς στο προοίμιο εκάστης συμφωνίας και θα πρέπει η συμβαλλόμενη χώρα να δεσμεύεται ως προς την εφαρμογή τους προκειμένου να συναφθεί η συμφωνία;

10. ζητεί, τις συμφωνίες αυτές να τις συντάσσουν οι υπηρεσίες της Επιτροπής σε συνεργασία με τους υπεύθυνους των επιστημονικών και/ή τεχνολογικών προγραμμάτων των δυο μερών, λαμβάνοντες υπόψη τις ανάγκες και σκοπιμότητες του ιδιαίτερου ΠΠΕ& ΤΑ της Ευρωπαϊκής Ένωσης και τα θέματά τους να είναι τέτοιου είδους ώστε οι βιομηχανικές τους εφαρμογές να πραγματοποιούνται εν συνεχεία από κοινού;

11. καλεί την Επιτροπή να προωθήσει την καθιέρωση κωδίκων συμπεριφοράς αλληλεγγύης με στόχο τη δημιουργία ενός μοντέλου βιώσιμης ανάπτυξης που θα συμβιβάζεται με τις μελλοντικές γενιές;

12. ζητεί από την Επιτροπή να υποστηρίξει τη δημιουργία προγράμματος για τη θέση σε εφαρμογή και τη λειτουργία τραπεζών δεδομένων σχετικά με επιστημονικές και τεχνολογικές δημοσιεύσεις και έρευνες, που θα συνοδεύεται από σύστημα διάδοσης και κοινοποίησης;

13. ζητεί από την Επιτροπή να ξεκινήσει ένα πρώτο πρόγραμμα ανταλλαγών ερευνητών και μηχανικών στο πλαίσιο των στοχοθετημένων συμφωνιών συνεργασίας;

14. ζητεί να συμμετάσχουν έτσι οι επιστήμονες ή μηχανικοί των δυο μερών στο ερευνητικό πρόγραμμα που εκτελείται από κοινού από ευρωπαϊκές κοινοπραξίες στο πλαίσιο των επί μέρους προγραμμάτων του ΠΠΕ& ΤΑ. Η καθιέρωση μιας τέτοιας συνεργασίας θα απαιτήσει επιστημονικές συμφωνίες με τα εργαστήρια έρευνας και τεχνολογικής ανάπτυξης που λειτουργούν στα κορυφαία κέντρα των χωρών με ανερχόμενη οικονομία;

15. θεωρεί ότι τούτο αποτελεί ένα πρόσθετο μέσο συνεργασίας που θα αποσκοπεί στη διεύρυνση των γνώσεων, της τεχνογνωσίας και της αγοράς, προς αμοιβαίο όφελος των δυο μερών, χάρη στη βέλτιστη δυνατή αξιοποίηση των ικανοτήτων τους;

16. πιστεύει ότι οι χώρες, με τις οποίες έχουν συναφθεί οι συμφωνίες σύνδεσης για το τέταρτο πρόγραμμα πλαίσιο για την Έρευνα και την Ανάπτυξη, θα πρέπει να μετάσχουν επίσης και χρηματοδοτικά σε ενδεχόμενα νέα σχέδια δράσης που προορίζονται ειδικά για τις χώρες με ανερχόμενη οικονομία;

17. αναγνωρίζει τη σημασία που διαδραματίζουν ήδη οι χώρες με ανερχόμενη οικονομία στο παγκόσμιο εμπόριο;

18. εγκρίνει την ιδέα της λήψεως ειδικών μέτρων από την ΕΕ έναντι αυτών των χωρών ώστε να εξασφαλιστεί μια αποτελεσματική συνεργασία μαζί τους προς αμοιβαίο όφελος και των δύο μερών;

19. θεωρεί ότι ο διττός χαρακτήρας της οικονομίας αυτών των τρίτων χωρών που είναι ανεπτυγμένος σε ορισμένους τομείς, αλλά αρχαϊκής μορφής σε άλλους είναι ένα κύριο στοιχείο που θα πρέπει να ληφθεί υπόψη για να οργανωθεί η συνεργασία με αυτές τις χώρες;

20. εμμένει επί της ανάγκης η ΕΕ να μην υπερκεραστεί στις αγορές των εν λόγω χωρών από την Ιαπωνία και τις ΗΠΑ οι οποίες είναι ήδη από καιρό εγκατεστημένες εκεί;

21. θεωρεί ως εκ τούτου απαραίτητο για την ΕΕ την επίδειξη στον εν λόγω τομέα μιας μεγάλης αποφασιστικότητας και την όσο το δυνατόν ταχύτερη παρέμβασή της;

22. εγκρίνει ως εκ τούτου τις κατευθυντήριες γραμμές που καθορίζονται από την ανακοίνωση της Επιτροπής;

23. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και την Επιτροπή.